recursal/SuperWikiNEXT-32B huggingface dataset:
Latvian SNT:n vaakuna
**Latvian sosialistisen neuvostotasavallan vaakuna** oli  Latvian sosialistisen neuvostotasavallan tunnus lipun ohella. Se hyväksyttiin Latvian sosialistisen neuvostotasavallan viralliseksi vaakunaksi 25. elokuuta 1940.

Vehnän tähkät symboloivat maataloutta ja meren aallot merenkulkua. Vakiintuneen tavan mukaisesti vaakunaan on kuvattu myös aurinko. Yleensä sosialistisissa vaakunoissa kuvattiin nouseva aurinko lupaavan tulevaisuuden merkkinä, ja näin vaakunan suunnittelijat varmasti halusivat auringon tulkittavaksi. Toisaalta aurinko laskee Latvian länsipuolella olevan Itämeren taakse, joten vaakunan symboliikka voitiin helposti tulkita toisinkin. Punainen tähti sekä sirppi ja vasara symboloivat kommunismin voittoa ja maailmanlaajuista sosialististen maiden yhteisöä. Vaakunan ympärillä lukee Neuvostoliiton motto *Kaikkien maiden proletariaatti, liittykää yhteen!* latviaksi (*Visu zemju proletārieši, savienojieties !*) ja venäjäksi (*Пролетарии всех стран, соединяйтесь!*).

  

Neuvostotasavaltojen vaakunat
Armenian SNT | Azerbaidžanin SNT | Georgian SNT | Kazahstanin SNT | Kirgiisien SNT | Latvian SNT | Liettuan SNT | Moldavian SNT | Tadžikistanin SNT | Turkmenistanin SNT | Valko-Venäjän SNT | Ukrainan SNT | Uzbekistanin SNT | Venäjän SFNT | Viron SNT

---

Karjalais-suomalainen SNT (1940–1956) | Transkaukasian SFNT (1922–1936)
**Humayun Abdulali** (19. toukokuuta 1914 Kobe, Japani − 3. kesäkuuta 2001 Mumbai, Intia) oli intialainen lintutieteilijä.

Abdulali opiskeli St Xavierin collegessa Bombayssa. Hän keräsi linnunmunia ja lintujen nahkoja Bombayn ympäristöstä ja julkaisi yhdessä Salim Alin kanssa kuusiosaisen kirjoituksen *Birds of Bombay and Salsette* Bombayn luonnonhistoriallisen seuran julkaisuissa (Journal of the Bombay Natural History Society, BNHS) vuosina 1936–1939. Kaikkiaan hän julkaisi 348 artikkelia ja hänen mittavin saavutuksensa oli BNHS:n kokoelmien luettelointi. Hänet valittiin BNHS:n kunniasihteeriksi vuosiksi 1949–1961. Hän johti kahta tutkimusretkeä Andamaaneille ja Nikobaareille 1964 ja 1966. Hän oli perustamassa Borivlin kansallispuistoa ja hänen työnsä ansiosta Intian hallitus laati rajoituksia sammakonjalkojen vientiin.

Abdulali nimesi linnuista viherkeisarikyyhkyn (*Ducula aenea*) alalajin *andamanica* ja andamaanienhaukkapöllön (*Ninox affinis*) alalajin *rexpimenti*. Hänen kunniakseen on nimetty uusi sammakkolaji *Nyctibatrachus humayuni*.

Lintutieteilijä Salim Ali oli hänen serkkunsa.

Lähteet
-------

1. ↑  Ninox affinis rexpimenti : Abdulali, 1979 ITIS.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Yhdysvallat

 |

 |
**Steinerkasvatuksen liitto ry** on kaiken steiner­pedagogisen toiminnan katto- ja yhteistoimintajärjestö Suomessa.

Vuoden 2017 aikana Suomessa toimii:

* 26 steinerkoulua, joissa on yhteensä n. 5000 oppilasta
	+ Kaikki koulut toimivat virallisen opetuksenjärjestämisluvan alla
	+ Kouluista 10 antaa lukio-opetusta
	+ Kouluista 3 on hoitopedagogisia erityiskouluja
* 44 steinerpäiväkotia / koulun yhteydessä olevaa esiopetusryhmää, joissa on yhteensä n. 1000 lasta.
* 11 muuta steinerpedagogista yhteisöä.

Toiminta
--------

Steinerkasvatuksen liitto toimii Suomen steinerkoulujen, -päiväkotien ja steinerpedagogisten yhteisöjen yhteistyöjärjestönä ja edustaa steinerpedagogiikkaa Suomessa jäsenjärjestöjensä rinnalla. Yhdistyksen tarkoituksena on myös steinerpedagogisia päämääriä toteuttavien yhteisöjen toimintaedellytysten edistäminen, jäsenten taloudellisia ja toiminnallisia edellytyksiä säätelevän lainsäädännön seuraaminen, jäsenten ja yhteiskunnan välisten suhteiden sekä taloudellisten toimintaresurssien riittävyyden varmistaminen.

Tehtävien toteuttamiseksi liitto mm. antaa lausuntoja, pitää yhteyttä päättäjiin, järjestää ja tukee steinerpedagogista tutkimus- ja selvitystyötä, esitelmä-, näyttely-, kurssi- ja seminaaritoimintaa sekä julkaisee steinerpedagogista kirjallisuutta sekä Steinerkasvatus-lehteä. Yhdistys toimii myös yhteistyössä kansainväliseen steinerpedagogisen liikkeen kanssa.

Steinerkasvatuksen liiton johtokunnan puheenjohtaja on Helena Sandell. Liiton johtokunta toimii steinerpedagogiikan yhteistyö- ja asiantuntijaryhmänä joka käsittelee monia erilaisia steinerpedagogiikkaan ja sen toteuttamiseen liittyviä kysymyksiä.

Historia
--------

Steinerkasvatuksen liitto ry perustettiin 4. lokakuuta 2008 Espoossa. Liiton perustamisajatuksena oli koota kaikki steinerpedagoginen toiminta yhden yhdistyksen piiriin ja näin selkiyttää sekä voimistaa steinerkasvatuksen kenttää Suomessa. Steinerkasvatuksen liitto jatkaa yli 50 vuotta vanhaa perinnettä ja yhdistää Steinerpedagogiikan seuran ja Steinerpedagogisten yhteisöiden toiminnot.

Steinerkasvatuksen liiton edeltäjä, Steinerpedagogiikan seura on edustanut steinerpedagogiikkaa Suomessa jo ennen ensimmäisen steinerkoulun perustamista Suomeen. Seuran puheenjohtajia ovat olleet mm. Reijo Wilenius, Marja Dahlström, Lea Blåfield, Simo Taimi ja Jarno Paalasmaa.

Steinerkasvatuksen liiton puheenjohtajat
----------------------------------------

* 2008-2012 Jarno Paalasmaa
* 2013-2016 Kirsi Perttola-Ylinampa
* 2017-2020 Helena Sandell

Lähteet
-------

* 
* Jarno Paalasmaa. Steinerkoulun tulo Suomeen. Miten vaihtoehtopedagogiikka juurtui osaksi suomalaista koulua. Steinerkasvatuksen liitto. 2011. (Arkistoitu – Internet Archive)
**Jarmo Rafael Koivunen** (22. joulukuuta 1938 Tampere – 17. huhtikuuta 2023 Helsinki) oli suomalainen graafinen taiteilija, joka toimi vuosina 1965–2017 *Ilta-Sanomien* pilapiirtäjänä nimimerkillä **Kätsy**. Kätsyn piirrosten tunnusmerkkinä ovat kuvan alle sijoitetut neljä erillistä tekstiriviä, jotka sisältävät useita samaan piirrokseen liittyviä vitsejä. Piirroksissa on usein mukana myös pieni valkoinen Heidi-koira. Juhani Tolvasen mukaan koko maailmassa on ollut vain kaksi pilapiirtäjää, jotka ovat piirtäneet yhtäjaksoisesti samaan lehteen kauemmin kuin Koivunen, jonka ura *Ilta-Sanomissa* kesti lähes 52 vuotta.

Elämä ja ura
------------

Koivunen työskenteli alkujaan mainosalalla, muun muassa Esko Lehmuksen mainostoimistossa Mainos-Lehmuksessa. Hän voitti vuonna 1964 Kustannusyhtiö Lehmuksen kilpailun *Nauru autolle* -nimisen huumorikirjan kuvittamisesta. Seuraavana vuonna hän alkoi piirtää *Ilta-Sanomiin* ja jättäytyi myöhemmin täysipäiväiseksi piirtäjäksi. Koivusen piirroksia julkaistiin *Ilta-Sanomissa* arviolta lähes 8 000. Hän piirsi yli viidenkymmenen vuoden ajan aina kolme kuvaa viikossa. Helmikuussa 1966 yksi Koivusen Luna 9 -kuuluotainta kommentoinut piirros julkaistiin uudelleen neuvostoliittolaisessa *Pravda*-lehdessä, tosin ilman hänen nimeään. Koivunen kuvitti myös 1980-luvulla Väestöliiton julkaisemia seksuaalivalistusoppaita ja piirsi muuttomiehiä esittävän kuvan Postin osoitteenmuutoskorttiin, jota on painettu miljoonia kappaleita.

Koivunen jäi eläkkeelle 78-vuotiaana kesäkuun alussa 2017, sillä Parkinsonin tauti alkoi haitata hänen piirtämistään. Eläkepäivinään hän maalasi vesivärimaalauksia. Hän kuoli 84-vuotiaana jouduttuaan sairaalaan keuhkokuumeen vuoksi. Hänet on haudattu Hietaniemen hautausmaalle.

Teoksia
-------

* *Pirut mielessä*, Otava 1978
* *Kätsyn kesäjutut*, Kirjapaja 1988
* *Suvaitsevaisuus. Kätsyn mielipidepiirroksia 50 vuoden ajalta*. Alkusanat: Panu Väänänen. Jyväskylä: Docendo, 2015. ISBN 978-952-291-167-4.

Lähteet
-------

1. ↑  Taskinen, Rita: *Suomalainen Design From Finland, Kuka kukin on, Who’s Who in Finnish Design*, s. 192. Helsinki: Ornamo, 1992. ISBN 952-9748-04-3. (englanniksi)
2. 1 2 3 4  Juhani Tolvanen: Liki 8000 pilapiirrosta IS:lle – piirtäjämestari Kätsy siirtyi eläkkeelle 52 vuoden jälkeen Ilta-Sanomat 10.6.2017. Viitattu 20.6.2017.
3. 1 2  Iida Kantola: Legendaarinen pilapiirtäjä Kätsy on kuollut Ilta-Sanomat 18.4.2023.
4. 1 2  Panu Väänänen & Jarmo "Kätsy" Koivunen: *Suvaitsevaisuus: Kätsyn mielipidepiirroksia 50 vuoden ajalta*, s. 5–15. Docendo, Jyväskylä 2015.
5. ↑  Kataisto, Vesa: Kätsy: Pilapiirros on kaurapuuroa hunajasilmällä (Arkistoitu – Internet Archive). *Sarjainfo* 139/2008, s. 10–11. (PDF)
6. ↑  Helsingin seurakuntayhtymän hautahaku *Hautahaku*. Viitattu 3.1.2024.

Aiheesta muualla
----------------

* Nikkola, Jari: Maltillinen mielipidepiirtäjä Kari Suomalaisen varjossa. Kirja-arvostelu teoksesta: Koivunen, Jarmo: *Suvaitsevaisuus. Kätsyn mielipidepiirroksia 50 vuoden ajalta*. Docendo, 2015. (*Agricolan kirja-arvostelut* 18.11.2015.)
* Jarmo Koivusen muistokirjoitus Helsingin Sanomissa
Hirvensarvisuolaa
**Hirvensarvisuola** eli **hirvensarvensuola** oli aikoinaan yleinen lääkeaine, jota valmistettiin hirvensarvenöljystä ja happamasta ammoniumkarbonaatista ((NH4)2CO3) (tai hirvensarvista ja -sorkista). Sitä käytettiin hermoja kiihottavana lääkeaineena. 

Alkuaan hirvensarvisuola valmistettiin hirvien sarvista, mutta nykyisin käytetään puhdasta ammoniumbikarbonaattia, ja tuote on täysin teollisesti valmistettu. Hirvensarvisuolaa käytetään muun muassa hajusuolana sekä matalien, laakeiden leivonnaisten kohottajana. 

Hirvensarvenöljy on eräiden hirvilajien sarviainetta kuivatislattaessa saatava pistävänhajuinen öljy.

Kuumennettaessa hirvensarvisuola hajoaa vedeksi, hiilidioksidiksi ja ammoniakiksi, jolloin se samalla nostattaa taikinan. Se on leivinjauhetta kaksi kertaa tehokkaampaa, mutta antaa helposti ammoniakin makua, vaikka tekeekin leivonnaisista mureita. Nykyään sitä käytetään aika harvoin, vaikka sen käyttö teollisesti valmistetuissa kahvi- ja ruokaleivissä, kaakaojauheessa ja makeisissa on sallittu.

Lähteet
-------

1. 1 2  Turtia, Kaarina: *Gastronomian sanakirja*, s. 181. Helsinki: Kustannusosakeyhtiö Otava, 2009. ISBN 978-951-1-18546-8.
Venymäliuska-anturi, jossa sininen osa on anturin johde.
**Venymäliuska-anturi** (lyhyemmin myös **venymäliuska**) on materiaalin muodonmuutoksen mittaamiseen tarkoitettu anturi. Antureiden tärkein osa on soveltuvalla tavalla muotoiltu johdin. Artikkelin kuvassa esitellään eräs varsin tyypillinen johdinkuvio. Anturi kiinnitetään tutkittavaan kappaleeseen, jolloin myös johde venyy tai puristuu kappaleen mukana. Tällöin johdinlangan poikkileikkauspinta-ala pienenee (venytys) tai kasvaa (puristus) kappaletta kuormitettaessa, jolloin anturin resistanssi muuttuu. 

Venymäliuska-antureita käytetään paitsi suoraan muodonmuutosten mittaamiseen, myös voimien mittaamiseen ja punnitsemiseen. Tätä varten liuskat kiinnitetään usein johonkin kappaleeseen, jonka muoto ja kimmokerroin tunnetaan tarkasti. Näin kappaleen mitatusta muodonmuutoksesta voidaan laskea siihen kohdistuvat voimat.

Mittauskytkentöjä
-----------------

Koska anturin resistanssin muutos on pieni suhteessa anturin kokonaisresistanssiin, anturit asennetaan yleensä sähköisesti Wheatstonen siltakytkentään. Tässä kytkennässä venymäliuskan resistanssi määritetään suhteessa tunnettuihin vastuksiin, jolloin pienetkin muutokset voidaan määrittää täsmällisesti.

Liuskavakio
-----------

Resistanssin muutos suhteessa pituuden muutokseen on vakio, jota kutsutaan liuskavakioksi ja merkitään usein k-kirjaimella. Resistanssin muutosta voidaan kuvata kaavalla 

{\displaystyle {\frac {\Delta R}{R}}=k{\frac {\Delta l}{l\_{0}}}}

Liuskavakioiden arvot on mahdollista johtaa tämän kaavan sekä kappaleen resistanssin kaavan avulla, mutta nämä laskennalliset tulokset harvoin vastaavat kovin tarkasti todellisuutta. Liuskojen valmistajat mittaavat siksi kokeellisesti antureidensa liuskavakiot, jotka he ilmoittavat anturin ominaisuuksissa.  Antureita valmistavat esimerkiksi HBM ja Kyowa.

Lähteet
-------

1. 1 2 3  Stefan Keil: *Technology and practical use of strain gages : with particular consideration of stress analysis using strain gages*. Berlin, Germany: John Wiley & Sons, 2017. 1001466261. ISBN 978-3-433-60666-7, 3-433-60666-8, 978-3-433-60664-3, 3-433-60664-1, 978-1-5231-1542-6, 1-5231-1542-4. Teoksen verkkoversio (viitattu 30.7.2022). (englanniksi)
2. 1 2  S. P. Venkateshan: "7.4 Pressure Transducers", *Mechanical measurements 2nd edition*. Hoboken, N.J.: Wiley, 2015. 910670616. ISBN 978-1-119-11559-5, 1-119-11559-0. Teoksen verkkoversio (viitattu 30.7.2022). (englanniksi)
3. ↑  HBM Strain Gauges: First Choice for Measuring Strain *HBM*.  11.3.2022. Viitattu 30.7.2022. (englanniksi)
4. ↑  Products: Strain Gages| KYOWA *www.kyowa-ei.com*. Viitattu 30.7.2022. (englanniksi)
**James "Jim" Corsi** (s. 19. kesäkuuta 1954 Montreal, Quebec, Kanada) on kanadalais-italialainen entinen jääkiekkomaalivahti. Hän aloitti uransa Loyola Collegen maalivahtina vuonna 1973. Kolmen yliopistovuoden jälkeen Corsi pelasi yhden vuoden NAHL senioriliigaa Yhdysvaltain puolella Mainessa ennen siirtymistään WHA-liigan Quebec Nordiquesin joukkueeseen. Kahden WHA-kauden jälkeen Corsi siirtyi läntiseen Kanadaan Edmonton Oilersin NHL-joukkueeseen. Ainoaksi jääneen NHL-kauden aikana hän pelasi 26 ottelua, joissa päästi keskimäärin 3,65 maalia.
Kevään 1980 jälkeen Corsi siirtyi pelaamaan Italiaan, ensin HC Ghërdeinan joukkueeseen. Samalla hänet valittiin myös edustamaan Italiaa B-rymän MM-kilpailuissa. Corsi pelasi kaikkiaan 12 kautta Italiassa ja oli maajoukkueen vakio kasvo aina kevääseen 1990 asti. Corsi pelasi Italian paidassa myös Sarajevon Olympiaturnauksessa.

Pelaajauransa jälkeen Corsi palasi takaisin Kanadaan ja toimi maalivahtivalmentajana ensin yliopistoliigassa ja kaudet 1994–1997 Ontario Hockey Liigan St. Michael's Majorsissa. Syksyllä 1998 hänestä tuli NHL-joukkue Buffalo Sabresin maalivahtivalmentaja, jossa tehtävässä työskenteli kevääseen 2014 asti. Tämän jälkeen hänet valittiin NHL-joukkue St. Louis Bluesin maalivahtivalmentajaksi, jossa tehtävässä työskenteli kaudelle 2016-2017 asti. Corsi irtisanottiin kesken kauden ja hänet korvasivat Ty Conklin ja Martin Brodeur. Kauden 2017-2018 Corsi toimi Concordia Universityn apuvalmentajana. Syksystä 2018 alkaen hän on toiminut Concordia Universityn maalivahtivalmentajana ja sen ohella Columbus Blue Jacketsin organisaatiossa prospekti-maalivahtien kehitysvalmentajana.
Kevään 2008 MM-kisoissa hän toimi myös Italian maajoukkueen apuvalmentajana.

Corsin mukaan on nimetty jääkiekon edistyneisiin tilastoihin kuuluva laukaustasapainoa mittaava Corsi -tilastotapa. Buffalolainen Tim Barnes kehitti tilastoinnin korvaamaan plusmiinustilastoa ja halusi nimetä tavan Corsin mukaan, koska Corsilla oli tuolloin häntä miellyttäneet muhkeat viikset.

Lähteet
-------

* Jim Corsi The Internet Hockey Databasessa (englanniksi)
* Jim Corsi *Elite Prospects*. Everysport Media Group AB.  (englanniksi)
* Edmonton Oilers goaltending history (Arkistoitu – Internet Archive)

### Viitteet

1. ↑  Bob McKenzie: McKenzie: The real story of how Corsi got its name *TSN.ca*. TSN. Viitattu 29.12.2023. (englanniksi)
Myllytullin voimalaitos.
Voimalan tulipalossa vaurioituneet rakennukset.
**Myllytullin voimalaitos** eli Lasaretinväylän sähkövoimalaitos on Oulun Myllytullin kaupunginosassa Lasaretinväylässä sijaitseva käytöstä poistettu vesi- ja höyryvoimalaitos sekä kaukolämmön varalaitos. Voimalaitoksen vanhin osa vaurioitui pahoin tulipalossa kesällä 2006. Rakennuksen vanhimmat osat ovat valmistuneet vuonna 1903, ja sen suunnitteli sittemmin myös lääninarkkitehtina toiminut Victor Joachim Sucksdorff. 

Myöhemmin ovat valmistuneet uusi kattilahuone vuonna 1921, uusi vesivoima-asema vuonna 1937 (pysty-Kaplan-turbiini). Kaukolämpökeskus valmistui vuonna 1969 ja aloitti kaukolämpötoiminnan Oulussa. Vesivoimalan toiminta päättyi  Merikosken voimalaitoksen valmistuttua 1950-luvulla ja voimalan koneistot myytiin 1960-luvulla. 

Samassa rakennuksessa sijaitsi myös vuonna 1969 valmistunut vara- ja huippukaukolämpökeskus, joka toimi aiemmin Oulun ensimmäisenä kaukolämpökeskuksena. Lämpökeskuksen käyttö päättyi vuoden 2009 syksyllä ja laitos purettiin vuoden 2010 aikana vuonna 1969 valmistuneilta osiltaan. Lämpökeskuksella oli kaksi kattilaa, jotka olivat polttoainetehoiltaan 13,3 MW ja 26,8 MW. Savukaasut johdettiin 24 m korkeaan savupiippuun. Aluksi lämpökeskuksella oli käytössä raskas polttoöljy ja myöhemmin kevyt polttoöljy. Alueella oli lisäksi kaksi 450 m³:n öljysäiliötä, joista toinen poistettiin käytöstä vuonna 2004 ja toiseen rakennettiin sisälle uusi öljysäiliö. 

Voimalaitosta on vandalisoitu ja sotkettu tulipalon jälkeen. Vaikka alue on sortumavaaran takia aidattu ja näin ollen ihmisiltä suljettu, ovat laitoksen seinät nykyään lähes täysin graffiteilla peitetyt.

Voimalaitos voidaan jakaa kolmeen osaan:

* Höyryvoimala (1903, 1922)
* Vanha vesivoimala, Francis-turbiinit, 2 kpl (1903)
* Uusi vesivoimala, Kaplan-turbiini, 1 kpl (1937)
* Kaukolämpökeskus (1969), purettu vuonna 2010

Lähteet
-------

1. ↑  Suojeltu voimalaitos kärsi mittavia palovahinkoja Oulussa *MTV*.  20.8.2006. MTV Oy. Viitattu 21.7.2017. [vanhentunut linkki]

Aiheesta muualla
----------------

* Kuvia tai muita tiedostoja aiheesta **Myllytullin voimalaitos** Wikimedia Commonsissa

* Kuva voimalaitoksesta vuodelta 1939, Uuno Laukan kuvakokoelma, Pohjois-Pohjanmaan museo
**Philharmonia-orkesteri** (**Philharmonia Orchestra**) on Lontoossa toimiva sinfoniaorkesteri. Orkesterin on perustanut vuonna 1945 Walter Legge, alkuun lähinnä EMIn studio-orkesteriksi. Nykyinen ylikapellimestari on suomalainen Santtu-Matias Rouvali. Orkesterin kotisali on vuodesta 1995 ollut Royal Festival Hall.

Philharmonia-orkesteri kuuluu maailman tärkeisiin orkestereihin. Tosin vuonna 2008 *Gramophone*-lehden kyselyssä Philharmonia-orkesteri ei mahtunut 20 parhaan sinfoniaorkesterin joukkoon maailmassa. Helsingin Sanomien toimittajan Vesa Sirénin mukaan Philharmonia-orkesteri on Lontoon kahden parhaan orkesterin joukossa Lontoon sinfoniaorkesterin (London Symphony Orchestra) ohella.

Herbert von Karajan oli läheisessä yhteistyössä Philharmonia-orkesterin kanssa sen varhaisina vuosina. Esa-Pekka Salonen siirtyi kaudella 2008–2009 Philharmonia-orkesterin ylikapellimestariksi. Salonen nousi maineeseen 25-vuotiaana 1983, kun hänet hälytettiin peruuttaneen kapellimestarin tilalle johtamaan Philharmonia-orkesteria. Teoksena oli Mahlerin kolmas sinfonia.

Ylikapellimestarit
------------------

* Otto Klemperer (1959–1973)
* Riccardo Muti (1973–1982)
* Giuseppe Sinopoli (1984–1994)
* Christoph von Dohnányi (1997–2008)
* Esa-Pekka Salonen (2008–2021)
* Santtu-Matias Rouvali (2021–)

Lähteet
-------

* Helsingin Sanomat 19.11.2006
* HS.fi-Salonen
* HS.fi-Philharmonia
* Philharmonian verkkosivusto

### Viitteet

1. ↑  Wilhelm Kvist: En god förebild.  *Hufvudstadsbladet*, 2009, nro 21.8. s. 24.
2. 1 2  Lontoon Philharmonia-orkesterin ylikapellimestariksi jo toinen suomalainen *MTV Uutiset*.  22.5.2019. Viitattu 17.6.2023.
3. ↑  Philharmonia Orchestra (Symphony Orchestra) Bach-cantatas.com. Viitattu 23.10.2010. (englanniksi)
4. ↑  The world's greatest orchestras *Gramophone*. Viitattu 3.11.2010.
5. ↑  Vesa Sirén: Philharmonia on huippuorkesteri *Helsingin Sanomat*.  19.11.2005. Viitattu 23.10.2010.
6. ↑  Herbert von Karajan - A Short Biography *karajan.co.uk*. Viitattu 25.10.2010.
7. ↑  Philharmonia.co.uk (Arkistoitu – Internet Archive)
Tadžikistanin sosialistisen neuvostotasavallan vaakuna
Varhainen versio 1936-1937
**Tadžikistanin sosialistisen neuvostotasavallan vaakuna** oli Tadžikistanin sosialistisen neuvostotasavallan tunnus. Se otettiin käyttöön vuonna 1937. Vaakunassa on kuvattu neuvostostotasavallan vaakunallekin poikkeuksellisen näkyvästi punainen tähti jonka sisällä on pieni sirppi ja vasara -tunnus. Alaosassa on kuvattu nouseva aurinko. Kokonaisuutta ympäröi puuvilla- ja vehnäseppeleet. Seppeleitä kiertävässä punaisessa nauhassa lukee Neuvostoliiton motto, tadžikiksi *"Пролетарҳои ҳамаи мамлакатҳо, як шавед!"* (translitteroituna *"Proletarhoi hamai mamlakatho, jak şaved!"*) ja venäjäksi *"Пролетарии всех стран, соединяйтесь!"*.

Vaakuna vaihdettiin vuonna 1992 uuteen Tadžikistanin vaakunaan joka on hyvin samankaltainen kuin neuvostoaikainen vaakuna.

  

Neuvostotasavaltojen vaakunat
Armenian SNT | Azerbaidžanin SNT | Georgian SNT | Kazahstanin SNT | Kirgiisien SNT | Latvian SNT | Liettuan SNT | Moldavian SNT | Tadžikistanin SNT | Turkmenistanin SNT | Valko-Venäjän SNT | Ukrainan SNT | Uzbekistanin SNT | Venäjän SFNT | Viron SNT

---

Karjalais-suomalainen SNT (1940–1956) | Transkaukasian SFNT (1922–1936)
**Marius Mayrhofer** (s. 18. syyskuuta 2000 Tübingen) on saksalainen maantiepyöräilijä. Hän aloitti ammattilaisuransa Team Sunwebin / Team DSM:n kehitysorganisaatiossa vuosina 2019–2021 ja siirtyi Team DSM:n ykkösjoukkueeseen 2022. Kaudesta 2024 lähtien hän edustaa Tudor Pro Cycling Teamia.

Mayrhofer saavutti maantieajon nuorten MM-hopeaa Innsbruckissa 2018. Hän voitti UCI World Tour -sarjaan kuuluneen Cadel Evans Great Ocean Road Racen 2023.

Saavutuksia
-----------

Lähteet: Pro Cycling Stats, Cycling Archives

2017
Maantieajon nuorten Saksan-mestaruus
Oberösterreich Juniorenrundfahrt, 2. etapin voitto
2018
Grand Prix Bob Jungels, voitto
Course de la Paix Juniors, 1. ja 2b. etapin voitto
Oberösterreich Juniorenrundfahrt, pistekilpailun ja 1. etapin voitto
Trofeo comune di Vertova Memorial Pietro Merelli, voitto
MM-kilpailut, nuorten maantieajossa hopeaa
2023
Cadel Evans Great Ocean Road Race, voitto

Lähteet
-------

1. 1 2 3  Marius Mayrhfer *procyclingstats.com*. Viitattu 5.1.2024. (englanniksi)
2. 1 2 3  Marius Mayrhfer *cyclingarchives.com*. Viitattu 29.1.2023. (englanniksi)
**Lennie Arne Robin Rahm** (s. 13. syyskuuta 1986 Torsby, Ruotsi) on ruotsalainen jääkiekkomaalivahti, joka pelaa SM-liigajoukkue Kalevan Pallossa.

Ura
---

Rahm on Sunne IK:n kasvatti. Hän torjui joukkueessa ensimmäiset miesten pelinsä kaudella 2005–2006, kun Sunne pelasi Ruotsin I-divisioonaa. Rahm oli kaudella 2006–2007 luukkuvahtina sarjatasoa ylempänä HockeyAllsvenskanissa pelanneessa Södertälje SK:ssa kahden ottelun verran. Kaudella 2007–2008 hän sai HockeyAllsvenskanista torjuntavastuuta, kun hän siirtyi kauden lopulla Boråsin maalinsuulle. Borås joutui kauden päätteeksi karsintasarjaan, mutta onnistui säilyttämään sarjapaikkansa Rahmin toimiessa joukkueen ykkösmaalivahtina. Hän oli kauden ajan myös Elitserien-joukkue Frölundan kolmosmaalivahti. Rahmia ei merkitty kertaakaan joukkueen kokoonpanoon.

Kauden 2008–2009 Rahm torjui kokonaan Boråsissa. Hän teki huhtikuussa 2009 kaksivuotisen sopimuksen Färjestads BK:n kanssa. Rahm toimi lähtökohtaisesti kakkosmaalivahtina Henrik Karlssonille ja pelasi runkosarjassa 19 ottelua, mutta hän nousi pudotuspeleissä joukkueen ykkösmaalivahdiksi torjuen seitsemän ottelua.

Rahm jäi kiinni dopingin käytöstä 28. kesäkuuta 2010. Hänen A-näytteessään oli viitteitä anabolisista steroideista. Rahm myönsi käyttäneensä dopingia ja hän sai kahden vuoden pelikiellon. Kilpailukiellon jälkeen Rahm teki keväällä 2013 sopimuksen Allsvenskanin Örebrohon. Hän sai kuitenkin tämän jälkeen sopimustarjouksen Elitserienin Brynäsistä. Rahm väitti, että Örebrosta annettiin hänelle suullinen lupaus mahdollisuudesta siirtyä pääsarjaan, jos saisi sieltä sopimuksen. Asiasta nousi pieni kiista, sillä Örebro ei halunnut ensin päästää Rahmia, mutta joukkue taipui vapauttamaan hänet. Tämän jälkeen Rahm allekirjoitti sopimuksen Brynäsiin. Tammikuussa 2023 SM-liiga -joukkue Kalevan Pallo tiedotti Rahmin liittyvän joukkueeseen loppukauden kattavalla sopimuksella.

Lähteet
-------

* Robin Rahm The Internet Hockey Databasessa (englanniksi)
* Robin Rahm Eurohockey-sivustolla (englanniksi)
* Robin Rahm *Elite Prospects*. Everysport Media Group AB.  (englanniksi)

### Viitteet

1. ↑  Robert Pettersson: Färjestads nya målvaktsduo  17.4.2009. Hockeysverige.se. Viitattu 6.8.2010. (ruotsiksi)
2. ↑  Ruotsalaismaalivahti kärähti dopingista  5.8.2010. Ilta-Sanomat.  Arkistoitu 6.8.2010. Viitattu 6.8.2010.
3. ↑  Noronen ei kelpaa Färjestadiin - Toskala tarjolla  7.8.2010. MTV3.fi. Viitattu 8.8.2010.
4. ↑  Eriksson, Johan: Örebro släpper Rahm till Brynäs *VF.se*.  5.7.2012. Värmlands Folkblad.  Arkistoitu 7.3.2016. Viitattu 6.7.2012. (ruotsiksi)
**BLC-konserni** on suomalainen turva- ja tietotekniikan palvelukonserni, jonka juuret ulottuvat yli 130 vuoden taakse. Konserni palvelee niin viestinnän, viihtymisen*selvennä* kuin turvallisuudenkin aloilla neljän liiketoimintayhtiön kautta.

Konsernin palveluksessa työskentelee tällä hetkellä*milloin?* n. 250 henkilöä 13 paikkakunnalla ja vuonna 2019 yrityksen liikevaihto oli n. 42 miljoonaa euroa Vuonna 1889 perustetun yhtiön*selvennä* kotipaikka on Savonlinna.

BLC-konsernin liiketoimintayhtiöt
---------------------------------

### Blue Lake Communications/BLC Telecom

### BLC Turva

BLC Turva tarjoaa erilaisia turvallisuusalan palveluita turvatekniikkaan, hoivaturvaan, hälytys- ja valvontajärjestelmiin sekä lukitus- ja kulunvalvontaan liittyen. 

Yritys on perustettu vuonna 1999 nimellä Lukkorengas Oy ja se liittyi BLC-konserniin vuonna 2009. Vuodesta 2013 alkaen yritys on tunnettu nimellä BLC Turva Oy.

Lähteet
-------

1. ↑   (Arkistoitu – Internet Archive)

Aiheesta muualla
----------------

* BLC-konsernin kotisivut
Turkmenistanin sosialistisen neuvostotasavallan vaakuna
1927-1937
**Turkmenistanin sosialistisen neuvostotasavallan vaakuna** oli Turkmenistanin sosialistisen neuvostotasavallan tunnus. Sen otti käyttöön Turkmenistanin sosialistisen neuvostotasavallan hallitus 2. maaliskuuta 1937. Vaakunassa on tyypilliset kommunismin symbolit; sirppi ja vasara, punainen tähti ja auringonnousu. Vaakunan keskellä on öljynporaustorni ja öljyputki ja vaakunan sivuilla vehnän tähkät ja puuvillaa. Vaakunan sivuilla lukee neuvostotasavaltojen yhteinen tunnuslause *Kaikkien maiden työläiset, liittykää yhteen!* (turkmeeniksi *Әxли юртлариң пролетарлары, бирлешиң!*, *Ähli ýurtlaryň proletarlary, birleşiň!*) ja (ven. *Пролетарии всех стран, соединяйтесь!*). Itsenäistyttyään Turkmenistan poisti neuvostoaikaisen vaakunan käytöstä vuonna 1992.

Historia
--------

Turkmenistanin sosialistisen neuvostotasavallan perustamisen jälkeen vuonna 1924 sillä ei aluksi ollut minkäänlaista tunnusta. Ensimmäisen version suunnitteli Andrei Karelin 1926 ja sitä muutettiin hiukan vuonna 1927. Siinä oli vehnäseppeleiden ympäröimässä sinisessä kentässä neljään osaan jaettu kuvio, jonka keskellä oli perinteinen Turkmenistanissa käytetty mattokuvio. Kentissä oli ylhäältä vasemmalta lueteltuna:

* lammaslauma ja paimen
* kameli ja aura
* puuvillan oksa
* viinirypäleitä

Alhaalla on kuvattu nouseva aurinko sekä alasin, sirppi ja vasara. Vehnälyhteitä kiertävässä nauhassa lukee Neuvostoliiton motto venäjäksi ja turkmeeniksi.

Vuonna 1937 otettiin käyttöön uusi vaakuna. Vuonna 1940 turkmeeninkielinen motto muutettiin kyrillisille kirjaimille. 1977 lisättiin vielä yläreunaan lyhenne "TSSR".

Neuvostotasavaltojen vaakunat
Armenian SNT | Azerbaidžanin SNT | Georgian SNT | Kazahstanin SNT | Kirgiisien SNT | Latvian SNT | Liettuan SNT | Moldavian SNT | Tadžikistanin SNT | Turkmenistanin SNT | Valko-Venäjän SNT | Ukrainan SNT | Uzbekistanin SNT | Venäjän SFNT | Viron SNT

---

Karjalais-suomalainen SNT (1940–1956) | Transkaukasian SFNT (1922–1936)
**Itämeren ruokavalio** on pohjoismaisten ravitsemustieteilijöiden kehittämä runsaasti leipää ja marjoja sisältävä ruokavalio, jossa käytetään hyvin vähän maitorasvaa sekä tavallista enemmän kalaa ja vähärasvaista siipikarjanlihaa. 

Vähintään neljännes kokonaisenergiansaannista tulee kokojyvistä, joissa suositaan erityisesti ruista, ohraa ja kauraa. Lisäksi nautitaan 2-3 aterialla viikossa täysjyväpastaa tai -riisiä. Marjoja ja sesongin aikana myös kotimaisia hedelmiä nautitaan päivittäin yhteensä vähintään 350 grammaa ja vihanneksia vähintään 175 grammaa. Päivittäin nautitaan lisäksi vähintään kuusi palaa leipää sekä rypsi-, auringonkukka- tai soijaöljyä sisältävää margariinia ja rypsiöljyä.

Vähintään kaksi kolmannesta päivittäin nautituista rasvahapoista on oltava tyydyttämättömiä, joita voidaan saada margariinin ja rypsiöljyn lisäksi myös suolaamattomista pähkinöistä ja siemenistä. 

Maitotuotteita nautitaan vähintään kaksi annosta päivässä. Juusto saa sisältää korkeintaan 17 prosenttia rasvaa, nestemäiset maitotuotteet, viili ja jugurtti korkeintaan yhden prosentin. Kermaa sisältäviä maitotuotteita kuten jäätelöä ei nautita lainkaan, ei myöskään voita. Makeutettuja maitotuotteita ja sokerilla makeutettuja juomia pyritään välttämään, ja tuoremehua juodaan korkeintaan 1,5 desilitraa päivässä.

Viikoittain nautitaan lisäksi vähintään kolme kala-ateriaa, joista kaksi sisältää rasvaista kalaa. Lihoista taas suositaan vähärasvaista siipikarjaa. 

Itämeren ruokavaliota luonnehtii toisen määritelmän mukaan runsas rukiin, ohran, kauran, omenoiden, päärynöiden, marjojen, tomaatin, kurkun, salaatin, juuresten, kaalin, herneiden, rasvattomien tai vähärasvaisten maitotuotteiden, lohen ja järvikalojen käyttö sekä vähäinen sian- ja naudanlihan, lihajalosteiden, rasvan ja alkoholin käyttö.

Lähteet
-------

1. 1 2 3 4 5  M. Uusitupa, K. Hermansen, M. J. Savolainen, U. Schwab, M. Kolehmainen, L. Brader: Effects of an isocaloric healthy Nordic diet on insulin sensitivity, lipid profile and inflammation markers in metabolic syndrome -- a randomized study (SYSDIET).  *Journal of Internal Medicine*, 2013-07, nro 1, s. 52–66. PubMed:23398528. doi:10.1111/joim.12044. ISSN 1365-2796. Artikkelin verkkoversio.
2. ↑  The healthy Nordic diet, obesity and obesity-related metabolic risk factors.
**Helmimonninen**, entinen **valkopilkkumonninen** *(Corydoras sterbai)* on monnislaji, joka on suosittu akvaariokala.

Koko ja ulkonäkö
----------------

Helmimonnisella on suklaanruskealla pohjalla valkoisia pisteitä ja kyljissä pitkittäisjuovia. Laji sekoitetaan joskus hietamonniseen. Lajit voi erottaa pään kuvioinnista: hietamonnisella on tummia pilkkuja valkoisella pohjalla, helmimonnisella valkoisia "helmiä" tummalla pohjalla. Helmimonninen jää pienemmäksi, yleensä 5–6 cm pitkäksi.

Alkuperä
--------

Helmimonninen on kotoisin Etelä-Amerikasta: Brasilian keskiosista ja Boliviasta.

Käyttäytyminen ja lisääntyminen
-------------------------------

Kuten muut monniset, helmimonninen oleilee mieluiten pohjassa, jonka soran pitää olla pienirakeista ja pyöreää ilman teräviä reunoja, jotta se ei vahingoita siihen viiksiään. Helmimonninen viihtyy vähintään kuuden yksilön parvessa.

Helmimonniset innostuvat usein kutemaan, kun veden lämpötila nousee.
Helmimonnisten viljely on helppoa, ne kutevat jopa seura-akvaariossa.

Vesiolot ja ravinto
-------------------

Helmimonninen tarvitsee vähintään 85 litran kokoisen akvaarion, jossa tulisi olla tummahko hiekkapohja, tiheästi kasveja ja uintitilaa, veden tulisi olla kirkasta ja hieman virtaavaa. Helmimonniselle sopiva veden happamuus on 6–7 ja veden kovuus alle kymmenen. Sopiva lämpötila on 23–28 astetta. Helmimonninen on kaikkiruokainen ja syö sekaravintoa pohjalta.

Lähteet
-------

1. ↑  Pertti Rassi: *Panssarimonnit*. Gummerus, 1997. ISBN 951-97628-0-9.
2. ↑  *Corydoras sterbai* (peilipalvelin) *FishBase*. Froese, R. & Pauly, D. (toim.). (englanniksi)
3. ↑  Sannan & Tomin vedenalainen maailma
4. 1 2  Varjo, Markku: *Akvaariokalat*, s. 173. Mikkeli: AguaGeo, 2007. ISBN 978-951-97618-4-8.

Aiheesta muualla
----------------

* Planet Catfish
* www.scotcat.com
* Kylpyankan kala (harrastajan kuvia)

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q965336
* Wikispecies: Corydoras sterbai
* BioLib: 162319
* BOLD: 470335
* CoL: YQ2G
* EoL: 207446
* FishBase: 46235
* GBIF: 2342679
* iNaturalist: 418116
* IRMNG: 10566895
* ITIS: 679877
* NCBI: 570940
* Plazi: E2690701-FF89-FF98-FD2F-FF1EFEAA2A58
* WoRMS: 1007681
* ZooBank: D76BF06C-078C-4A59-BED4-8B34FEC32C68

 |

 |
**Laktoosittomat eli maitosokerittomat maitotuotteet** ovat laktoosi-intoleranteille kehitettyjä laktoosittomasta maitojuomasta valmistettuja elintarvikkeita. Laktoosittoman maitojuoman koostumus poikkeaa tavallisen maidon koostumuksesta siten, että se sisältää laktoosia alle 0,01 prosenttia, mutta sisältää sen sijaan maidossa esiintymätöntä glukoosia ja galaktoosia. Maidon luontainen laktoosi on pilkottu glukoosiksi ja galaktoosiksi laktaasientsyymin avulla. Joidenkin laktoosittomien maitojuomien laktoosipitoisuutta pienennetään jonkin verran ennen laktoosia pilkkovan entsyymin lisäämistä. 

Laktoositon maitojuoma ja siitä valmistetut tuotteet maistuvat tavalliseen maitoon verrattuna makeammilta, koska glukoosi ja galaktoosi maistuvat noin 2 ja 6 kertaa makeammilta kuin laktoosi. 

Useimpia maitotuotteita on nykyään saatavana laktoosittomina vaihtoehtoina. Alle 0,01 prosenttia laktoosia sisältäviä maitotuotteita saa markkinoida Suomessa laktoosittomana, ja vähälaktoosisina markkinoitavien maitotuotteiden laktoosipitoisuuden on oltava alle prosentin.*lähde?*

Eläinkokeissa on havaittu, että laktoosittoman maidon sisältämä D-galaktoosi aiheuttaa ennenaikaista vanhenemista.

Lähteet
-------

1. ↑  Maidon käsittely ja säilyvyys *valio.fi*. Viitattu 23.7.2020.
2. 1 2  Millaista elintarviketta saa sanoa vähälaktoosiseksi tai laktoosittomaksi? Elintarviketurvallisuusvirasto Evira.  Arkistoitu 21.2.2014. Viitattu 12.9.2013.
3. ↑  Valio
4. ↑  Peter J. T. Dekker1, Damiet Koenders2and Maaike J. Bruins: Lactose-Free Dairy Products: Market Developments,Production, Nutrition and Health Benefits.  *Nutrients*, 2019. Artikkelin verkkoversio.  (englanniksi)
5. ↑  Teemu Kustila, Hydrokolloidisten makeisten valmistus ja keittämön prosessien kuvaaminen, s. 23, opinnäyte, Turun ammattikorkeakoulu 2010
6. ↑  Karl Michaëlsson, Alicja Wolk, Sophie Langenskiöld, Samar Basu, Eva Warensjö Lemming, Håkan Melhus: Milk intake and risk of mortality and fractures in women and men: cohort studies.  *BMJ*, 28.10.2014, nro 349. PubMed:25352269. doi:10.1136/bmj.g6015. ISSN 1756-1833. Artikkelin verkkoversio.  (englanniksi)

Aiheesta muualla
----------------

Valio.fi[vanhentunut linkki]
*Tämä artikkeli kertoo kangassidoksesta. Toimikas oli myös ammattijärjestö Tevan jäsenlehti 1987–2003.*
Toimikkaan vino viivoitus muodostuu loimi- ja kudelankojen muodostamista lankajuoksuista eli nastoista. Kuvassa puuvillainen denim- eli farkkukangas.
Yksinkertaisen toimikkaan sidospiirros.
**Toimikas** (myös **tvilli**) on yksi kudottujen kankaiden perussidoksista. Muita perussidoksia ovat palttina ja pomsi. Toimikaskankaan tunnistaa loimi- ja kudelankajuoksuista muodostuvasta, yleensä 45 asteen kulmassa kulkevasta vinoviivoituksesta eli toimiviivoista. Toimikkaassa langat eivät sitoudu yhtä tiiviisti kuin palttinassa, sillä nasta kulkee vähintään kahden langan yli tai ali. Mitä pidempiä lankajuoksut ovat, sitä joustavampi kankaasta tulee. Valon taittuminen kankaan pinnalla on erilainen riippuen siitä, missä suunnassa toimiviiva kulkee. Esimerkkejä toimikaskankaista ovat denim eli farkkukangas, gabardiini ja tweed. Myös lastinki ja raskas sarka kudotaan usein toimikassidoksella.

Toimikkaita on monenlaisia. Tasatoimikkaassa loimi ja kude ovat yhtä paljon näkyvissä kankaan oikealla puolella. Kudevaltaisessa perustoimikkaassa kude on vallitsevana kankaan pinnalla. Loimivaltaisessa perustoimikkaassa loimi on vallitsevana kankaan pinnalla. Muita perustoimikkaasta johdettuja toimikkaita ovat kärkitoimikas, ristitoimikas, murtotoimikas, ruudullinen murtotoimikas, punostoimikas, katkotoimikas, kierretoimikas, aaltotoimikas ja vinotoimikas.

Historia
--------

Koillis-Kiinasta löydettiin vuonna 2014 vanhimmat tunnetut housut, jotka on ajoitettu 3200-3300 vuotta vanhoiksi. Saksan arkeologisen instituutin tutkijan Mayke Wagnerin ja hänen kollegojensa mukaan housuissa on käytetty eniten toimikassidosta, jossa kankaan pintaan muodostuu ikään kuin vinoviivoitus. Rispaantuneet housut ovat kuuluneet ratsumiehelle.

Lähteet
-------

* Harjumäki, Ulla ym. *Kankaankutojan sidosoppi*. 3.-4. painos. Helsingissä: Otava, 2001. ISBN 951-1-09880-2

### Viitteet

1. ↑  Muinaishousut kuin farkut.  *Tiede*, 2022.
**Badakhšon** (Бадахшон) on Tadžikistaniin kuuluvalla Vuoristo-Badahšanin autonomisella alueella ilmestyvä tadžikinkielinen sanomalehti.

Lehti perustettiin NKP(b):n Vuoristo-Badahšanin aluekomitean ja alueen toimeenpanevan komitean äänenkannattajaksi Horugissa vuonna 1931. Se ilmestyi nimellä *Badakhšoni Surkh* ("Punainen Badahšan") tadžikiksi ja venäjäksi aluksi 500 kappaleen painoksena. Vuosina 1944–1959 sen rinnalla ilmestyi venäjänkielinen lehti *Sovetski Badahšan*. Tadžikikinkielinen lehti sai nimen *Badakhšoni soveti* ("Neuvosto-Badahšan") vuonna 1955.

*Badakhšoni soveti* oli Tadžikistanin kommunistipuolueen Vuoristo-Badahšanin aluekomitean ja alueneuvoston äänenkannattaja. Se ilmestyi viideksi viikossa tadžikiksi sisältäen yhden venäjänkielisen sivun. Lehden painosmäärä kasvoi 1980-luvulla 12 000 kappaleeseen.

Lehti sai nimen *Badakhšon* vuonna 1991. Se ilmestyy Vuoristo-Badahšanin viranomaisten äänenkannattajana kerran viikossa. Kahdeksansivuisen ja A3-kokoisen lehden painosmäärä oli 3 500 kappaletta vuonna 2021.

Lähteet
-------

1. ↑  *Gazety SSSR 1917–1960: Bibliografitšeski spravotšnik, tom 4*, s. 275. Moskva: Kniga, 1980.
2. 1 2  Murodov, M.: Istoritšeski ekskurs v istoriju perioditšeskoi petšati Gorno-Badahšanskoi avtonomnoi oblasti.  *Pajomnomai farkhang*, 2/2018, s. 89–99. Artikkelin verkkoversio.
3. ↑  Kuznetsov, I. V. & Fingerit, Je. M.: *Gazetnyi mir Sovetskogo Sojuza, 1917–1970 gg.. Tom 2: Respublikanskije, krajevyje, oblastnyje i okružnyje gazety*, s. 333. Moskva: Izdatelstvo Moskovskogo universiteta, 1976.
4. ↑  Regionalnaja pressa v Gornom Badahšane: mnogo prazdnikov i malo problem *New Reporter*.  28.4.2021. Viitattu 12.1.2024.
Piirros muinaisesta äyskäristä, joka löytyi arkeologisesta Nydam Mose -kaivauksesta Tanskan Sønderborgissa.
Nykyaikaisia muoviäyskäreitä.
**Äyskäri** (usein **kuuppa**, **nappo**, **kousa**, **kippo** tai **vesikauha**) on veneen tyhjentämiseen tarkoitettu vedenammentamisväline. Sen muoto on sopeutettu tehokkaaseen kauhomisliikkeeseen; vesi virtaa liikkeen auttamana nopeasti sisään avoimesta etupäästä, ja liike jatkuu tyhjentäen äyskärin veneen laidan yli. Äyskäriä käytetään myös öljyvahinkojen torjunnassa, ja sen muoto on todettu toimivaksi myös jyvien ja jauhojen ammentamisessa. Äyskäri on veneen tyhjentämisessä huomattavasti esimerkiksi samankokoista kauhaa tehokkaampi. Perinteisesti äyskärit kaiverrettiin puusta, nykyään valmistusaineena on yleensä muovi.

Lähteet
-------

1. ↑  2.1 Veneet, seilit ja moottorit ja niiden varustus *Merikalastajan sanakirja*.  2016. Selkämeren kansallispuiston ystävät ry ja Merikarvia-seura ry. Viitattu 8.12.2018.
2. ↑  Vesilahden Kotiseutumuseo: Elonkorjuun ja viljan käsittelyn välineet *saunalahti.fi*.  Arkistoitu 15.10.2007. Viitattu 6.4.2010.
**m-Nitrobentsoehappo** eli **3-nitrobentsoehappo** (C7H5NO4) on bentsoehapon nitrattuihin johdannaisiin kuuluva orgaaninen yhdiste. Yhdistettä voidaan käyttää väriaineiden ja muiden orgaanisten kemikaalien synteesiin ja reagenssina analyyttisessä kemiassa. m-Nitrobentsoehappo on o- ja p-nitrobentsoehappojen isomeeri.

Ominaisuudet
------------

m-Nitrobentsoehappo on huoneenlämpötilassa valkoista kiteistä ainetta. Yhdiste liukenee hieman veteen ja liukoisuus on suurempi kuumaan kuin kylmään veteen. Paremmin se liukenee orgaanisiin liuottimiin kuten metanoliin, etanoliin ja dietyylieetteriin. Bentseeniin m-nitrobentsoehappo sen sijaan liukenee huonosti. Yhdiste on heikko happo ja sen pKa-arvo on 3,5. Yhdiste on bentsoehappoa voimakkaampi johtuen nitroryhmän aiheuttamasta induktiivisesta efektistä. m-Nitrobentsoehapon reaktiot ovat tyypillisiä karboksyylihapoille ja aromaattisille yhdisteille ja se muodostaa esimerkiksi suoloja emästen kanssa. Nitroryhmä voidaan pelkistää raudan avulla suolahappoliuoksessa, jolloin muodostuu m-aminobentsoehappoa.

Valmistus ja käyttö
-------------------

m-Nitrobentsoehappoa voidaan valmistaa nitraamalla bentsoehappoa väkevien typpi- ja rikkihappojen seoksella. Tällöin muodostuu eri isomeerien seos, jossa on noin 78 % m-isomeeria, noin 20 % o-nitrobentsoehappoa ja noin 2 % p-nitrobentsoehappoa. Eri isomeerit erotetaan toisistaan kiteyttämällä. Yhdistettä voidaan myös valmistaa hapettamalla m-nitrotolueenia väkevällä typpihapolla tai hapettamalla m-nitrobentsaldehydiä.

m-Nitrobentsoehappoa käytetään m-aminobentsoehapon, atsovärien, 4-kloori-3-nitrobentsoehapon ja m-nitrobentsoyylikloridin valmistamiseen.

Lähteet
-------

1. ↑  3-Nitrobenzoic acid – Substance summary *PubChem*. NCBI. Viitattu 3.8.2015.
2. 1 2 3 4 5  Alén, Raimo: *Kokoelma orgaanisia yhdisteitä: Ominaisuudet ja käyttökohteet*, s. 411. Helsinki: Consalen Consulting, 2009. ISBN 978-952-92-5627-3.
3. ↑  Physical properties: 3-Nitrobenzoic acid NLM Viitattu 3.8.2015
4. 1 2 3  Takao Maki & Kazuo Takeda: *Benzoic Acid and Derivatives, Ullmann's Encyclopedia of Industrial Chemistry*, John Wiley & Sons, New York, 2000. Viitattu 3.8.2015
5. 1 2 3  Thomas Scott, Mary Eagleson: *Concise encyclopedia chemistry*, s. 695–696. Walter de Gruyter, 1994. ISBN 978-3110114515. Kirja Googlen teoshaussa (viitattu 3.8.2015). (englanniksi)
6. 1 2  Robert D. Ashford: *Ashford's Dictionary of Industrial Chemicals*, s. 798–799. 2nd Edition. Wavelength Publications, 2001. ISBN 0-9522674-2-X. (englanniksi)
Rolf Labbart ja Nanny Westerlund Kerjäläisooppera-näytelmän esityksessä Svenska Teaternissa vuonna 1946.
**Rolf Gustaf Labbart** (2. huhtikuuta 1922 Mänttä – 17. lokakuuta 2014 Helsinki) oli suomalainen näyttelijä ja laulaja. Hänen aktiivisin elokuvauransa ajoittui 1940- ja 1950-luvuille. Labbart näytteli päätyökseen teatterissa. Hänen ensimmäinen vaimonsa Soli Labbart oli myös näyttelijä. Toisen vaimonsa, näyttelijä-ohjaaja Eira Jauckensin kanssa hän meni naimisiin vuonna 1969 ja he olivat yhdessä Labbartin kuolemaan saakka.

Labbart oli tunnettu kasvo 1950-luvun liukuhihnaelokuvissa, mutta sen jälkeen häntä nähtiin enää harvoin valkokankaalla. Labbart oli mukana useissa televisiosarjoissa, muun muassa *Yhdeksän miehen saappaat* sekä *Sodan ja rauhan miehet*.

Labbart oli myös iskelmälaulaja ja esiintyi useissa Yleisradion ohjelmissa.

Rolf Labbart on yksi kuuluisuuteen nousseista suomalaismiehistä, jotka palvelivat ja sotivat SS-Wiking-divisioonan suomalaisessa SS-vapaaehtoispataljoonassa (*Finnischen Freiwilligen Bataillon der Waffen SS)* Saksan itärintamalla vuosina 1941–1943.

Labbart menehtyi 92-vuotiaana Helsingissä. Hänet on haudattu Hietaniemen hautausmaan veteraanilehtoon Helsinkiin.

Elokuvat
--------

* *Kalle Aaltosen morsian* (1948)
* *Neljästoista vieras* (1948)
* *Onnen-Pekka* (1948)
* *Keittiökavaljeerit* (1948)
* *Isäntä soittaa hanuria* (1949)
* *Kaunis Veera eli Ballaadi Saimaalta* (1950)
* *Köyhä laulaja* (1950)
* *Radio tekee murron* (1951)
* *Yö on pitkä* (1952)
* *Komppanian neropatit* (1952)
* *Se alkoi sateessa* (1953)
* *Syntipukki* (1957)
* *Täällä Pohjantähden alla* (1968)
* *Pohjantähti* (1973)
* *Herra Puntila ja hänen renkinsä Matti* (1979)
* *Täältä tullaan, elämä!* (1980)
* *Nuoruuteni savotat* (1988)
* *Kuutamosonaatti* (1988)
* *Valkoinen nainen* (1989)
* *Isänmaan kaikuja – Asiamies* (1990)
* *Kadunlakaisijat* (1991)
* *Rölli – hirmuisia kertomuksia* (1991)

Televisiosarjat
---------------

* *Kunnon sotamies Svejkin seikkailuja* (1968)
* *Yhdeksän miehen saappaat* (1969)
* *Sodan ja rauhan miehet* (1978)
* *Harjunpää ja kylmä kuolema* (1983)
* *Tuntemattomalle jumalalle* (1993)
* *Isänmaan toivot* (1998)

Lähteet
-------

1. ↑  Suomifilmien suosikkinäyttelijä kuollut *Iltasanomat.fi*.  22.11.2014. Viitattu 22.11.2014.
2. ↑  Jokipii, Mauno: *Panttipataljoona: suomalaisen SS-pataljoonan historia.*. Weilin + Göös, 1968.
3. ↑  Elo, Veikko.: *Pantin lunastajat.*. Apali, 2006.
4. ↑  Helsingin seurakuntayhtymän hautahaku *Hautahaku*. Viitattu 2.6.2023.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Taiteenala | 
* MusicBrainz

 |
|  |
| Henkilöt | 
* Ritva
* Elonet

 |

 |
**Allied Land Command** (**LANDCOM**) on sotilasliitto Naton keskitetty esikunta kaikille jäsenmaiden maavoimille. Esikunnan tilat sijaitsevat İzmirissä Turkissa. Allied Land Commandista käytetään joskus suomenkielistä nimeä **Naton maavoimaesikunta**.

Historia
--------

Allied Land Command perustettiin nykyisellään 1. joulkuuta 2012, kun esikuntia yksinkertaistettiin. Izmirissä on ollut komentokeskus jo kauan ja aiemmin siellä on toiminut ennen muun muassa Naton Allied Land Forces South-Eastern Europe (LANDSOUTHEAST). Nykyään Allied Land Commandin tehtävä on suunnitella ja hallita Naton yhteisiä maaoperaatioita.

Katso myös
----------

* Allied Air Command
* Allied Maritime Command

Lähteet
-------

1. ↑  Jäsenyys tekee Naton sotilaallisen rakenteen tutummaksi - Ruotuväki *ruotuvaki.fi*.  5.8.2022. Viitattu 9.1.2024.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Allied Land Command
**Ronald John Garan, Jr.**  (s. 30. lokakuuta 1961) on NASAn astronautti ja Yhdysvaltain ilmavoimien eversti (evp).

Garan valmistui Embry-Riddle Aeronautical Universitysta. Hänellä on alempi korkeakoulututkinto liiketaloudesta vuodelta 1982. Hän liittyi ilmavoimiin 1982, vänriksi 1984. Hänestä tuli F-16 lentäjä ja hän osallistui Persianlahden sotaan. Vuonna 1994 hän suoritti ilmailutieteen maisterintutkinnon ja 1996 ilmailu- ja avaruustekniikan ylemmän korkeakoulututkinnon. Hän toimi operaatioupseerina koelento-osastossa. 

Hän on lentänyt yli 5000 tuntia yli 30 eri konetyypillä. Garan valittiin NASAn astronauttikoulutukseen pilotiksi heinäkuussa 2000. Hän lensi ensi kertaa avaruuteen tehtäväspesialistina sukkulalennolla STS-124 vuonna 2008. Hän palasi ISS-avaruusasemalle 4. huhtikuuta 2011 osallistuakseen puoli vuotta kestävään oleskeluun kansainvälisellä avaruusasemalla Retkikunta 27:n ja Retkikunta 28:n miehistöjen jäsenenä. Garan palasi Maahan 16. syyskuuta 2011 lennolla Sojuz TMA-21. Hän on osallistunut kolmelle avaruuskävelylle yhteiskestoltaan yli 20 tuntia.

Garanilla on venäläiset sukujuuret. Hän on naimisissa Carmel Courtneyn kanssa. Heillä on kolme poikaa. Garan on roomalaiskatolinen.

Garan avaruuskävelyllä ISS-asemalla lennolla STS-124.

Lähteet
-------

* Elämäkerta NASAn sivulla (englanniksi)
* Spacefacts.de:n elämäkerta (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Ronald Garan**.
* Garan Twitterissä
* Retkikunta 27/28:aa edeltävä haastattelu (21.3.2011) (englanniksi)
* Lentoa STS-124 edeltävä haastattelu (Arkistoitu – Internet Archive) (29.4.2008) (englanniksi)